समाचार एजेंसी पीटीआई के मुताबिक़ सीबीआई ने राजा को नोटिस जारी करके पूछताछ के लिए पेश होने को कहा है.15 दिसंबर को सीबीआई ने जाँच के सिलसिले में दिल्ली और तमिलनाडु में 34 जगह छापे मारे थे और कई लोगों से अनौपचारिक रूप से पूछताछ भी की थी.माना जा रहा है कि छापे के दौरान सीबीआई के हाथ कुछ अहम दस्तावेज़ लगे हैं, जिनकी पुष्टि के लिए इस मामले से जुड़े लोगों से पूछताछ ज़रूरी है.ये भी माना जा रहा है कि ए राजा के अलावा, ट्राई के पूर्व चेयरमैन प्रदीप बैजल, राजा के सहयोगी आरके चंदौलिया, एके श्रीवास्तव और अन्य लोगों के अलावा कॉरपोरेट लॉबिस्ट नीरा राडिया से भी पूछताछ की जा सकती है.2जी स्पैक्ट्रम घोटाले के बारे में नियंत्रक एवं महालेखा परीक्षक (सीएजी) ने अपनी रिपोर्ट में कहा है कि मोबाइल लाइसेंस बाँटने के इस घोटाले में सरकार को 1.76 लाख करोड़ रुपए के राजस्व की हानि हुई.बढ़ते दबाव के बीच नवंबर में ए राजा ने दूरसंचार मंत्री के पद से इस्तीफ़ा दे दिया था. ए राजा पर आरोप हैं कि उन्होंने 2जी स्पैक्ट्रम आबंटन में नियमों का उल्लंघन किया और ऐसी कंपनियों को स्पैक्ट्रम आबंटित किए जो नियमों पर खरे नहीं उतर रहे थे.हालाँकि राजा इन आरोपों को ग़लत ठहराते हैं और अपने को निर्दोष बताते हैं. लेकिन पिछले दिनों सीबीआई ने उनके निवास और उनके सहयोगियों के निवास स्थान पर छापे मारे थे.पिछले दिनों एक याचिका पर सुनवाई करते हुए सुप्रीम कोर्ट ने जाँच की ख़ुद निगरानी करने का फ़ैसला किया था. कोर्ट ने 10 फरवरी से पहले जाँच की प्रगति रिपोर्ट सौंपने को भी कहा है.